Christelike oorlogvoering Archives - dieskrifte.org
Sleutelwoord se argiewe: Christelike oorlogvoering
Mei 27, 2018 Vic
In die laaste gedeelte van die reeks artikels, wat oor die duiwel se aktiwiteite, sover dit gelowiges aanbetref, handel gaan ons 'n lys van feite en beginsels aan die leser voorhou, en dan God se metode van geestelike oorlogvoering, soos wat Hy dit in Sy woord aan ons gegee het, aan die leser voorhou. Ek is ook bewus van die feit dat baie van die stellings wat in hierdie artikel gemaak gaan word op mense se tone mag trap, en is ook bewus van die feit dat baie doelgerigte en eerbare gelowiges en Pastore van hierdie leerstellings verkondig, maar dit bly egter ons almal se plig om nederig te wees, ons Bybels te bestudeer, en waar nodig, die nodige aanpassings te maak. Hierdie stelling geld vir my ook, en ek is ook dan bereid om die nodige korreksies aan my leerstellings te maak indien enige persoon my vanuit die Skrifte kan oortuig dat ek verkeerd is. Nie een van ons is volmaak of alwetend nie, en derhalwe is daar altyd meer Skriftuurlike waarhede wat ons van God en mekaar kan leer!
Spr 27:17 "Yster slyp yster, so slyp die een mens die persoon van die ander."
Dit bly egter ons almal se plig om getrou aan die Here en Sy woord te bly, maak nie saak wat dit ons dalk mag kos nie. Dit is ware dissipelskap! En daarom is dit belangrik om self die Bybel te bestudeer, en om self seker te maak of wat aan ons verkondig word, die waarheid volgens die Skrifte is.
Hnd 17:10 "Daarop het die broeders dadelik in die nag Paulus en Silas na Beréa weggestuur. En toe hulle daar kom, het hulle na die sinagoge van die Jode gegaan. 17:11 En hierdie mense was edelmoediger as dié in Thessaloníka; hulle het die woord met alle welwillendheid ontvang en elke dag die Skrifte ondersoek of hierdie dinge so was. 17:12 Baie van hulle het dan ook gelowig geword, en van die aansienlike Grieke 'n groot aantal, vroue en manne."
Bostaande beginsel om die Skrifte te ondersoek geld vir hierdie reeks artikels, asook die webtuiste dieskrifte.org as geheel.